V Krki želimo svoje poslanstvo živeti zdravo življenje uresničevati ne le z našimi vrhunskimi izdelki in storitvami za zdravljenje različnih bolezni, ampak tudi s spodbujanjem ljudi k aktivnostim,  ki pripomorejo k bolj zdravemu življenju. Z akcijo V skrbi za vaše zdravje skupaj osvajamo vrhove želimo ljudi spodbujati h gibanju in jih s tem ozaveščati o pomenu zdravega načina življenja. Zato smo skupaj s Planinsko zvezo Slovenije označili in uredili 15 priljubljenih planinskih poti po Sloveniji. 

Z obsežno pohodniško akcijo, ki smo jo poimenovali V skrbi za vaše zdravje skupaj osvajamo vrhove smo se tako skupaj s Planinsko zvezo Slovenije lotili označevanja in urejanja petnajstih pohodniških poti, ki so med Slovenci posebej priljubljene:  na Čaven, Viševnik, Raduho, Peco, Jezerski vrh, Mursko Soboto, Boč, Lisco, Planino v Podbočju, Trdinov vrh, Šmarno goro, Polhograjsko Grmado iz doline Ločnice, Polhograjsko Grmadno iz Polhovega Gradca ter na Slavnik in Strunjan.   

Z akcijo želimo prispevati k ozaveščanju Slovencev o pomenu lastne skrbi za zdravje in jih spodbujati h hoji, ki je najpreprostejša vadba za izboljšanje telesnega in duševnega počutja.  Vsi ljubitelji pohodništva, slovenskih planin in hribov bodo lahko zbirali tudi žige v karticah za zbiranje žigov, ki smo jih v Krki pripravili posebej za Krkine planinske poti. Krkine kartice bodo na voljo na Krkinih planinskih poteh in na sedežih lokalnih planinskih društev, pod okrilje katerih sodijo posamezne poti, pa tudi na sedežu družbe Krka, žigi pa bodo na posameznih planinskih poteh. Natančne lokacije, kje so žigi, so navedene tudi v opisu posameznih poti na Krkini spletni strani www.krka.si. V kratkem pa bomo izdali tudi posebno brošuro o Krkinih planinskih poteh, ki bo prav tako kot kartice za žige na voljo na poteh, sedežih lokalnih planinskih društev in v našem podjetju. V njej bo predstavljenih vseh petnajst poti, ki jih bomo osvajali skupaj. 

V Krki v sodelovanju s priznanimi slovenskimi strokovnjaki nastajajo knjižice iz zbirke V skrbi za vaše zdravje. Doslej jih je izšlo že 32. Predstavljajo različne bolezni, predvsem pa svetujejo, kako bolezen preprečevati, zdraviti in kako živeti zdravo. Trenutno sta najbolj pokriti področji srčno-žilnih bolezni in živčevja, najdete pa tudi knjižice o boleznih prebavil in sečil ter o drugih temah. Dobite jih pri svojem družinskem zdravniku, najdete in preberete pa jih lahko tudi na naših prenovljenih spletnih straneh.

Akcija zbiranja žigov se začenja 9. oktobra 2009 s pohodom na Šmarno goro, ki je priljubljena pohodniška točka prebivalcev Ljubljane in okolice, in se nadaljuje 10. oktobra s pohodom na najvišjo točko Gorjancev Trdinov vrh. Do konca leta in v prihodnjem letu pa bomo organizirali tudi pohode na druge Krkine pohodne poti. Seveda pa so ljubitelji pohodništva vabljeni, da se povzpnejo na vrhove, na katere nas vodi Krkin znak, kadar koli utegnejo in kolikor krat želijo. 

Planince, ki bodo prehodili Krkine planinske poti in zbirali Krkine planinske žige, bomo tudi nagradili. Nagrade bodo prejeli vsi tisti, ki bodo zbrali tri, pet, deset ali petnajst žigov. Trije imetniki kartic, napolnjenih z žigi, pa bodo izmed vseh prispelih kartic izžrebani za posebno nagrado – vikend paket v Termah Krka. Več o planinskih poteh in nagradah si lahko preberete na http://www.krka.si/sl/o-krki/druzbena-odgovornost/krkine-planinske-poti.

Hoja je ena najbolj učinkovitih, celovitih, varnih in dostopnih telesnih aktivnosti. Izvajamo jo lahko preko celega leta in je primerna za ljudi vseh starosti in ravni telesne pripravljenosti. Zato ne oklevajte – odločite se za zdravje in že danes začnite. Pridružite se akciji V skrbi za vaše zdravje skupaj osvajamo vrhove.

Redna telesna dejavnost ima veliko neposrednih koristnih učinkov na telo: izboljša samopodobo, telesno pripravljenost, kakovost življenja in podaljša življenje. Zdravniki jo priporočajo kot preventivo in kot prvi ali dopolnilni ukrep pri različnih boleznih, ker:

• znižuje zvišan krvni tlak in pomaga dosegati in ohranjati ciljni krvni tlak pri bolnikih, ki se že zdravijo z zdravili za zniževanje zvišanega krvnega tlaka;

• zmanjšuje vrednosti »škodljivega« holesterola LDL in povečuje vrednosti »koristnega« holesterola HDL v krvi;

• zmanjšuje povečane vrednosti sladkorja v krvi in povečuje izločanje inzulina;

• zmanjšuje delež maščevja v telesu in pomaga zmanjšati čezmerno telesno težo in debelost.

